KOMISIJAS REGULA (EK) Nr. 377/2008

(2008. gada 25. aprīlis),

ar ko īsteno Padomes Regulu (EK) Nr. 577/98 par darbaspēka izlases veida apsekojuma organizēšanu Kopienā attiecībā uz datu nosūtīšanai izmantojamo kodēšanu, sākot ar 2009. gadu, izlases grupas izmantošanu statistikas datu vākšanai par strukturālajiem mainīgajiem lielumiem un pārskata ceturkšņu definēšanu

(Dokuments attiecas uz EEZ)

EIROPAS KOPIENU KOMISIJA,

ņemot vērā Eiropas Kopienas dibināšanas līgumu,

ņemot vērā Padomes 1998. gada 9. marta Regulu (EK) Nr. 577/98 par darbaspēka izlases veida apsekojuma organizēšanu Kopienā (1) un jo īpaši tās 1. pantu un 4. panta 3. punktu,

tā kā:

Saskaņā ar Regulas (EK) Nr. 577/98 4. panta 4. punktu no apsekojuma raksturojuma var izvēlēties to mainīgo lielumu (turpmāk – “strukturālie mainīgie lielumi”) sarakstu, kuri jāapseko tikai kā gada vidējie mainīgie lielumi par 52 nedēļu pārskata periodu, nevis kā ceturkšņa vidējie mainīgie lielumi. Tādējādi jāparedz nosacījumi izlases grupas lietojumam statistiskas datu vākšanai par strukturālajiem mainīgajiem lielumiem.

Tā kā dati par nodarbinātību un bezdarbu ir svarīgi, šo rādītāju kopsummām jābūt saskanīgām neatkarīgi no tā, vai tās iegūst, izmantojot gada izlases grupu vai pamatojoties uz gada vidējiem lielumiem no četru ceturkšņu pilnām izlasēm.

IR PIEŅĒMUSI ŠO REGULU.

1. pants

Strukturālie mainīgie lielumi

Nosacījumi izlases grupas lietojumam statistikas datu vākšanai par strukturālajiem mainīgajiem lielumiem izklāstīti I pielikumā.

2. pants

Pārskata ceturkšņi

To pārskata ceturkšņu definīcija, kuri jāizmanto no 2009. gada, izklāstīta II pielikumā.

3. pants

Kodēšana

Mainīgo lielumu kodi, kuri jāizmanto datu nosūtīšanā no 2009. gada, izklāstīti III pielikumā.

4. pants

Atcelšana

Regula (EK) Nr. 430/2005 jāatceļ no 2009. gada 1. janvāra.

5. pants

Stāšanās spēkā

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

To piemēro no 2009. gada 1. janvāra.

(1) OV L 77, 14.3.1998., 3. lpp. Regulā jaunākie grozījumi izdarīti ar Eiropas Parlamenta un Padomes Regulu (EK) Nr. 1372/2007 (OV L 315, 3.12.2007., 42. lpp.).

(2) OV L 71, 17.3.2005., 36. lpp. Regulā jaunākie grozījumi izdarīti ar Regulu (EK) Nr. 973/2007 (OV L 216, 21.8.2007., 10. lpp.).

(3) OV L 181, 28.6.1989., 47. lpp.

I PIELIKUMS

NOSACĪJUMI IZLASES GRUPAS LIETOJUMAM STATISTIKAS DATU VĀKŠANAI PAR STRUKTURĀLAJIEM MAINĪGAJIEM LIELUMIEM

1. Gada/ceturkšņa mainīgie lielumi

Vārdi “reizi gadā” kodēšanas ailē “Periodiskums”, kā noteikts III pielikumā, attiecas uz strukturālajiem mainīgajiem lielumiem, kuri kā gada vidējie lielumi ar atsauci uz 52 nedēļām jāvāc tikai fakultatīvi, izmantojot neatkarīgu novērojumu izlases grupu, nevis kā ceturkšņa vidējie lielumi. Pamata mainīgos lielumus apsekošanai katru ceturksni apzīmē kā “reizi ceturksnī” vācamus datus.

2. Rezultātu pārstāvība

Attiecībā uz strukturālajiem mainīgajiem lielumiem relatīvā standartkļūda (neņemot vērā izveidojuma ietekmi) gada vērtējumā, kas pārstāv 1 % darbspējīgā vecuma iedzīvotāju vai vairāk iedzīvotāju, nepārsniedz

a) 9 % valstīs, kurās iedzīvotāju skaits ir no 1 miljona līdz 20 miljoniem,

b) 5 % valstīs, kurās iedzīvotāju skaits ir 20 miljonu un vairāk.

Valstis, kurās iedzīvotāju skaits ir mazāks par 1 miljonu, ir atbrīvotas no šīm precizitātes prasībām un strukturālos mainīgos lielumus vāc tikai kopējai izlasei, ja vien izlase neatbilst a) apakšpunktā noteiktajām prasībām.

Ja valstīs, kuras lieto izlases grupu statistikas datu vākšanai par strukturālajiem mainīgajiem lielumiem, veic vairāk nekā vienu apsekojumu, izmantoto kopējo izlases grupu veido neatkarīgi novērojumi.

3. Kopsummu atbilstība

Jānodrošina gada izlases grupu kopsummu un pilnas izlases gada vidējo lielumu saskanība attiecībā uz nodarbinātību, bezdarbu un neaktīvajiem iedzīvotājiem dzimumu dalījumā un šādās vecuma grupās: no 15 gadiem līdz 24 gadiem, no 25 gadiem līdz 34 gadiem, no 35 gadiem līdz 44 gadiem, no 45 gadiem līdz 54 gadiem, 55 gadi un vairāk.

4. Ad hoc moduļi

Izlase, ko lieto, lai vāktu informāciju par ad hoc moduļiem, sniedz informāciju arī par strukturālajiem mainīgajiem lielumiem.